Joona “Serral” Sotala on kaksinkertainen GSL vs. The World mestari - Suomen elektronisen urheilun liitto - SEUL ry
Etusivulle › Uutiset › Joona “Serral” Sotala on kaksinkertainen GSL vs. The World mestari
Julkaistu ma 19. elokuuta 2019
Suomalainen Joona “Serral” Sotala voitti eilen GSL vs. The World 2019 -turnauksen finaaliottelun puolalaista Mikołaj “Elazer” Ogonowskia vastaan. Kotimaista ENCE-organisaatiota edustava Sotala ansaitsi voiton finaalissa 4-2 lukemin. Voitto on merkittävä, sillä Sotala voitti kyseisen turnauksen edelliselläkin kerralla viime vuonna. Sotala pelasi hiljattain Assembly Summer 2019 -tapahtumassa ASUS ROG Tournamentissa, jossa hän sijoittui 3-4. sijalle.
Etelä-Korean Soulissa pelattu kuudentoista pelaajan turnaus oli hyvin voitokas Etelä-Korean ulkopuolisille pelaajille, sillä kahdeksasta korealaispelaajasta vain yksi ylsi välieriin asti. Turnauksessa Joona “Serral” Sotalan ja finaalipaikan välillä oli kolme korealaispelaajaa, Jun ”TY” Tae Yang, Cho ”Trap” Sung Ho ja Kim ”Classic” Doh Woo, jotka Serral päihitti 3-1 lukemin.
Joona ”Serral” Sotalan voittohetki GSL vs. The World 2019 -turnauksessa. Video: GSL
Turnauksessa pelattiin lisäksi perinteisesti joukkueturnaus, jossa tänä vuonna vastakkain asettuivat Team Dark ja Team Serral. Voitokas joukkue oli tänä vuonna Team Dark, joka voitti melkein 7 000 dollarin pääpalkinnon tuloksella 5-3.
GSL vs. The World 2019 järjestettiin 15.-18. elokuuta Soulissa. Turnaukseen osallistui yhteensä 16 pelaajaa ja turnauksen palkintopotti oli lähes 83 000 dollaria. Sotala voitti turnauksen ensimmäisen kerran vuonna 2018. Samalla hän oli ensimmäinen Etelä-Korean ulkopuolinen turnauksen voittanut pelaaja.
Viime viikolla liitto uutisoi Sotalan saamasta tontista, jolla Pornaisten kunta palkitsi hänet menestyksestä kansainvälisissä kisoissa.